Við lá að illa færi í stórbruna á ruslahaugunum í Álfsnesi í morgun. Eldtungurnar sleiktu skemmu þar sem geymd voru fleiri tonn af metanóli og lífdísil. Það þurfti stórtækar vinnuvélar til þess að slökkva eldinn
Eldurinn kviknaði af sjálfu sér í sláturúrgangi sem þakinn hafði verið með garðaúrgangi til að minnka ólykt. Í næsta nágrenni var óflokkað rusl, netadræsur, bobbingar og dekk sem eldurinn náði að teygja sig í.
Er mikil hætta af þessari mengun? Já, ef þetta er plast og það er alls konar plast í þessum úrgangi, tvc sem leysir blásýru og svo getur verið gúmmí, það er allavega hættulegt í næsta nágrenni en sem betur fer fór þetta ekki af ráði niður í mosfellsbæ en það hefði alveg eins getað gert það.
Daunillan reyk lagði yfir hluta Mosfellsbæjar og voru íbúar í Leirvogstunguhverfi beðnir að loka gluggum.
Eldurinn var kæfður með blautum jarðvegi og það þurfti stórvirkar vinnuvélar til, beltagröfur, jarðýtur og stóra vörubíla, svokallaðar búkollur.
Útkallið kom klukkan hálfsjö í morgun. Stefnir Snorrason, varðstjóri hjá slökkviliðinu, segir að það hafi tekið þrjá og hálfan tíma að ráða niðurlögum eldsins.
Það tók svolítinn tíma að ná þessum tækjum á staðinn þannig að við gætum unnið þetta eins og við vildum gera þetta, um leið og það var komið fór þetta að ganga nokkuð hratt.
Sjálfsíkveikjur verða reglulega í haugnum, þegar súrefni berst að lífrænu efni sem ofhitnar við niðurbrot, þessar íkveikjur leiða þó sjaldnast til stórbruna. Nokkur hiti hefur verið í haugnum síðustu daga og því voru starfsmenn Sorpu búnir að gera ráðstafanir.
Grafa frá húsinu sem við sjáum hérna við hliðina á okkur, þar sem voru sjö tonn af bíódisel, svo voru þeir búnir að urða yfir og gera alls konar góðar ráðstafanir, það bara dugði ekki til því miður en það er gott að þa ðvar búið að grafa frá byggingunni því eldtungurnar sleiktu hana vel þegar slökkviliðið kom á staðinn.
Það hefði því getað farið mun verr. Enn er hiti í haugnum og starfsmenn Sorpu fylgjast því vel með svæðinu.
Stórtækar vinnuvélar þurfti til að slökkva eld sem kviknaði á ruslahaugunum í Álfsnesi í morgun. Daunillan reyk lagði yfir hluta Mosfellsbæjar og voru íbúar í Leirvogstunguhverfi beðnir að loka gluggum vegna mengunarinnar. Eldtungurnar sleiktu skemmu þar sem geymd voru sjö tonn af lífdísil.